CELEX: 32015R2294
Language: el
Date: 2015-12-09 00:00:00
Title: Κανονισμός (ΕΕ) 2015/2294 της Επιτροπής, της 9ης Δεκεμβρίου 2015, για την τροποποίηση του κανονισμού (ΕΚ) αριθ. 1831/2003 του Ευρωπαϊκού Κοινοβουλίου και του Συμβουλίου όσον αφορά την καθιέρωση μιας νέας λειτουργικής ομάδας πρόσθετων υλών για ζωοτροφές (Κείμενο που παρουσιάζει ενδιαφέρον για τον ΕΟΧ)

10.12.2015   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 324/3
            
         ΚΑΝΟΝΙΣΜΌΣ (ΕΕ) 2015/2294 ΤΗΣ ΕΠΙΤΡΟΠΉΣ
   της 9ης Δεκεμβρίου 2015
   για την τροποποίηση του κανονισμού (ΕΚ) αριθ. 1831/2003 του Ευρωπαϊκού Κοινοβουλίου και του Συμβουλίου όσον αφορά την καθιέρωση μιας νέας λειτουργικής ομάδας πρόσθετων υλών για ζωοτροφές
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 1831/2003 του Ευρωπαϊκού Κοινοβουλίου και του Συμβουλίου, της 22ας Σεπτεμβρίου 2003, για τις πρόσθετες ύλες που χρησιμοποιούνται στη διατροφή των ζώων (1), και ιδίως το άρθρο 6 παράγραφος 3,
   Εκτιμώντας τα ακόλουθα:
   
               (1)
            
            
               Ο κανονισμός (ΕΚ) αριθ. 1831/2003 προβλέπει την κατάταξη των πρόσθετων υλών ζωοτροφών σε κατηγορίες και, περαιτέρω, σε λειτουργικές ομάδες εντός των εν λόγω κατηγοριών, ανάλογα με τις λειτουργίες τους και τις ιδιότητές τους.
            
         
               (2)
            
            
               Ως αποτέλεσμα της τεχνολογικής και επιστημονικής εξέλιξης, ορισμένες πρόσθετες ύλες ζωοτροφών μπορεί να βελτιώσουν την κατάσταση υγιεινής μιας ζωοτροφής, ιδίως μειώνοντας τη συγκεκριμένη μικροβιακή επιμόλυνση και, ως εκ τούτου, μετριάζοντας τις ενδεχόμενες δυσμενείς συνέπειες των μικροοργανισμών για την υγεία των ζώων.
            
         
               (3)
            
            
               Εκτός από την εφαρμογή των απαιτήσεων υγιεινής και των ορθών πρακτικών στο σύνολο της αλυσίδας ζωοτροφών, οι επιχειρήσεις μπορεί σε ορισμένες περιπτώσεις να χρειάζεται να χρησιμοποιούν ουσίες βελτιωτικές της υγιεινής, με σκοπό τη βελτίωση της ποιότητας των ζωοτροφών και την παροχή πρόσθετων εγγυήσεων για την προστασία της υγείας των ζώων και της δημόσιας υγείας. Δεδομένου ότι οι εν λόγω πρόσθετες ύλες ζωοτροφών δεν μπορούν να καταταχθούν σε καμία από τις λειτουργικές ομάδες που προβλέπονται στον κανονισμό (ΕΚ) αριθ. 1831/2003, είναι απαραίτητο να προστεθεί μια νέα λειτουργική ομάδα στην κατηγορία «τεχνολογικές πρόσθετες ύλες».
            
         
               (4)
            
            
               Ως εκ τούτου, ο κανονισμός (ΕΚ) αριθ. 1831/2003 θα πρέπει να τροποποιηθεί αναλόγως.
            
         
               (5)
            
            
               Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής φυτών, ζώων, τροφίμων και ζωοτροφών,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Στο σημείο 1 του παραρτήματος I του κανονισμού (ΕΚ) αριθ. 1831/2003 προστίθεται το ακόλουθο σημείο ιδ):
   
      «ιδ)   βελτιωτικά υγιεινής: ουσίες ή, ανάλογα με την περίπτωση, μικροοργανισμοί που επηρεάζουν θετικά τα χαρακτηριστικά υγιεινής των ζωοτροφών, μειώνοντας τη συγκεκριμένη μικροβιακή επιμόλυνση.».
   
   Άρθρο 2
   Έναρξη ισχύος
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 9 Δεκεμβρίου 2015.
      
         
            Για την Επιτροπή
         
         
            Ο Πρόεδρος
         
         Jean-Claude JUNCKER
      
   
   
      (1)  ΕΕ L 268 της 18.10.2003, σ. 29.